У канцы гэтага ж года ў тэатры адбылася прэм'ера спектакля, які прыцягнуў да сябе асаблівую ўвагу. Была пастаўлена камічная опера Г. Даніцэці "Viva la mamma!" – твор, раней у нас невядомы. Выдатны рэжысёр з Санкт-Пецярбурга Ю. Аляксандраў, які ўжо раней супрацоўнічаў з нашым тэатрам, прывёз гэтую партытуру з Германіі. Спачатку паставіў спектакль у сваім Камерным тэатры ў Пецярбургу, а потым перанёс пастаноўку на нашу сцэну. Для нашага тэатра гэта была этапная работа, а таксама вялікая школа прафесійнага майстэрства для салістаў-вакалістаў і для аркестра.